দুর্গাপূজাকে কলির অশ্বমেধ বলা হয়ে থাকে। শাস্ত্রীয় বিধি বিধান অনুসারে এই পূজা অনুষ্ঠিত হয়। কিন্তু পূজা প্রচলনের সেই আদিপর্বে এই পূজা কেবল লোকসমাজের মধ্যেও প্রচলিত ও সীমিত ছিল। পূর্বে উল্লিখিত চৈনিক বিবরণ গ্রন্থ থেকে জানা যায় অযোধ্যা অঞ্চলের ডাকাতরা শরত কালে সুপুরুষ বলি দিয়ে দেবী দূর্গার পূজা করত। জীমূত বাহন ও তাঁর গ্রন্থে দুর্গাপূজাকে শবর জাতির পূজা বলে উল্লিখিত করেছেন। পুরাণবিদ আচার্য যোগেশ চন্দ্র রায় বিদ্যানিধি ও শবর জাতির পালিত ‘শবরওৎসব’ কে আমাদের ‘শারদোৎসবের’ বীজ বলে মন্তব্য করেছেন। সুতরাং দেবীদুর্গার পূজা প্রচলনের সূচনালগ্নে যে তা মূল ধারার পূজা ছিল না সে বিষয়ে সকলেই একমত। ধীরে ধীরে এই পূজা বৃহত্তর সমাজে অনুপ্রবিষ্ট হয়েছে। নানা পৌরাণিক ও শাস্ত্রীয় বিধি আচার এর সঙ্গে যুক্ত করা হয়েছে। বর্তমানের দুর্গা পূজারবিধি ভালোভাবে লক্ষ্য করলে তার মধ্যে বহু অসংলগ্নতা ও আগন্তুক আচার দৃষ্ট হয়। আবার বহু লৌকিক আচারের আর্যীকরণ ঘটেছে। তবে তার অন্তর থেকে লৌকিক স্বভাবকে চিরতরে মুছে ফেলা সম্ভব হয়নি। দুর্গাপূজার এরকমই কিছু শাস্ত্রীয় নামধারী লৌকিক আচার সম্পর্কে আমাদের অনুসন্ধান নিয়েই এই প্রবন্ধ।